RÅDETS FORORDNING (EF) Nr. 1100/98 af 25. maj 1998 om ændring af forordning (EØF) nr. 1615/89 om indførelse af et EF-system for information og kommunikation vedrørende skovbruget (EFICS)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 213,

under henvisning til forslag fra Kommissionen, og

ud fra følgende betragtninger:

Anvendelsesperioden for Rådets forordning (EØF) nr. 1615/89 af 29. maj 1989 om indførelse af et EF-system for information og kommunikation vedrørende skovbruget (EFICS) (1), udløb den 31. december 1997;

der er allerede gennemført flere EF-foranstaltninger med henblik på oprettelsen af dette system, og de har hovedsageligt vedrørt en analyse af pålideligheden og sammenligneligheden af oplysningerne fra medlemsstaternes skovbrugsopgørelser og en øget samordning af de aktiviteter, der iværksættes af de forskellige internationale organisationer vedrørende statistikker om skovbrugssektoren; disse foranstaltninger har vist, at den af Fællesskabet indledte proces er hensigtsmæssig, og at det vil kunne drage fordel af en videreførelse af de allerede gjorte bestræbelser;

systemet vil kun kunne indføres, hvis medlemsstaterne træffer de fornødne foranstaltninger; disse foranstaltninger bør nærmere fastlægges i et arbejdsprogram, der udarbejdes af Kommissionen og forelægges Den Stående Skovbrugskomité;

gennemførelsen af Fællesskabets politikker, indfrielsen af Den Europæiske Unions internationale forpligtelser i forbindelse med opfølgningen af Helsinki-konferencen og med De Forenede Nationers Generalforsamlings specialmøde i 1997 (UNGASS) samt arbejdet ved Det Europæiske Miljøagentur forudsætter øgede bestræbelser på at forbedre kvaliteten af de internationale skovbrugsstatistikker samt anvendelse af den bedst mulige teknik på edb- og telematikområdet ved udbredelsen af sådanne data;

desuden er det i Europa-Parlamentets beslutning af 30. januar 1997 om Den Europæiske Unions skovbrugsstrategi (2) blevet understreget, at Kommissionen bør sørge for en effektiv indførelse af EFICS-systemet; Det Økonomiske og Sociale Udvalgs initiativudtalelse af 24. april 1997 om »situationen og problemerne i EU's skovbrug og mulighederne for at udbygge skovbrugspolitikken« (3) fremhæver den betydning, som bedre oplysninger om skovbruget kan have, og det bidrag hertil, som EFICS kunne yde, bl.a. ved optagelse heri af oplysninger om beskyttelse af skove;

anvendelsesperioden for nævnte forordning bør derfor forlænges, samtidig med at forordningen tilpasses de ovenfor beskrevne behov -

UDSTEDT FØLGENDE FORORDNING:

Artikel 1

Forordning (EØF) nr. 1615/89 ændres således:

1) Artikel 1 affattes således:

»Artikel 1

Med henblik på at indsamle og stille objektive, pålidelige, sammenlignelige og relevante oplysninger om skovbrugssektorens struktur og funktion i Fællesskabet til rådighed for derigennem:

- at opnå en bedre hensyntagen til skovbrugssektorens interesser i forbindelse med internationale drøftelser

- at lette gennemførelsen af foranstaltninger til gavn for skovbrugssektoren under Fællesskabets nuværende politikker

- at lette gennemførelsen af de af medlemsstaternes politikker, der vedrører skovbruget eller har indflydelse herpå

- at give den brede offentlighed adgang til oplysninger om skovbrugssektoren

indføres der et EF-system for information og kommunikation vedrørende skovbruget (EFICS), i det følgende benævnt »systemet«, med det formål at indsamle, samordne, skabe sammenhæng i, behandle og udbrede oplysninger om skovbrugssektoren og dens udvikling.«

2) Artikel 3 affattes således:

»Artikel 3

Kommissionen drager i snævert samarbejde med medlemsstaterne og de internationale organer, der aktivt beskæftiger sig med skovbrugsstatistik, omsorg for indførelsen af systemet i perioden 1. januar 1989 til 31. december 2002.

For at opnå mere sammenlignelige og fuldstændige oplysninger på europæisk plan kan indførelsen af systemet gøre det nødvendigt, at medlemsstaterne efter høring af Den Stående Skovbrugskomité, der er nedsat ved beslutning 89/367/EØF (1), tilpasser eller supplerer deres procedurer for indsamling af oplysninger, bl.a. vedrørende evalueringen af skovressourcerne og udviklingen på markedet for træ og skovbrugsprodukter.

Kommissionen støtter i givet fald de foranstaltninger, som medlemsstaterne og internationale organisationer såsom FN's Organisation for Ernæring og Landbrug (FAO) eller FN's Økonomiske Kommission for Europa (FN/ECE) gennemfører til dækning af specifikke behov med henblik på indførelsen af systemet.

(1) EFT L 165 af 15. 6. 1989, s. 14.«

3) Følgende artikel indsættes:

»Artikel 3a

1. Kommissionen forelægger med henblik på en udtalelse Den Stående Skovbrugskomité et arbejdsprogram med angivelse af de foranstaltninger, som medlemsstaterne og Kommissionen skal gennemføre i forbindelse med indførelsen af systemet.

2. Komitéen afgiver sin udtalelse om arbejdsprogrammet inden for en frist, som formanden kan fastsætte under hensyntagen til, hvor meget det pågældende spørgsmål haster. Udtalelsen afgives med det flertal, der i traktatens artikel 148, stk. 2, er fastsat for vedtagelse af afgørelser, som Rådet skal træffe på forslag af Kommissionen. Ved afstemninger i komitéen tildeles de stemmer, som afgives af medlemsstaternes repræsentanter, den i nævnte artikel fastlagte vægt. Formanden deltager ikke i afstemningen.

3. a) Kommissionen vedtager de påtænkte foranstaltninger, hvis de er i overensstemmelse med komitéens udtalelse.

b) Er de påtænkte foranstaltninger ikke i overensstemmelse med komitéens udtalelse, eller hvis der ikke er afgivet nogen udtalelse, forelægger Kommissionen straks Rådet et forslag om de foranstaltninger, der bør træffes. Rådet træffer afgørelse med kvalificeret flertal.

Hvis Rådet ikke har vedtaget foranstaltninger inden udløbet af en frist på tre måneder fra den dato, på hvilken det har fået sagen forelagt, vedtager Kommissionen de foreslåede foranstaltninger og bringer dem straks i anvendelse.«

4) Artikel 4 affattes således:

»Artikel 4

Det finansielle referencegrundlag for systemets gennemførelse er på 3,9 mio. ECU for perioden 1989-2002.

Budgetmyndigheden godkender de årlige bevillinger inden for rammerne af det finansielle overslag.«

5) Artikel 5 affattes således:

»Artikel 5

Inden den 1. januar 2003 forelægger Kommissionen Rådet en rapport, der vurderer systemets etablering og de opnåede resultater. På baggrund af rapporten forelægger den om fornødent Rådet forslag vedrørende systemets fremtidige udformning og drift.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. maj 1998.

På Rådets vegne

J. CUNNINGHAM

Formand

(1) EFT L 165 af 15. 6. 1989, s. 12. Forordningen er ændret ved forordning (EF) nr. 400/94 (EFT L 54 af 25. 2. 1994, s. 5).

(2) EFT C 55 af 24. 2. 1997, s. 22.

(3) EFT C 206 af 7. 7. 1997, s. 128.